ખાસ કરીને રંગીલદાસ તો એના પર ખૂબ ચિડાતા. ઑફિસમાં કામ સિવાયની જે કંઈ ઈતર પ્રવૃતિઓ કરવામાં આવતી તે બધામાં રંગીલદાસ મોખરે રહેતા. ક્યાંય ફરવા જવાનો કાર્યક્રમ હોય કે પછી રમતગમત કે નાટકસિનેમા, અરે! સાધારણ ચા – નાસ્તાની ગોઠવણ પણ હંમેશા તેમની સરદારી નીચે જ થતી. ઑફિસનો એ અબાધિત નિયમ હતો. તેમની આગેવાની હેઠળ, તેમના હુકમ હેઠળ સૌ કોઈ અંગત કારણોને બાજુએ મૂકી દઈ શિર ઝુકાવી દેતા અને જે એમ ન કરે તે રંગીલદાસના તીવ્ર કટાક્ષ અને હાસ્યાસ્ત્ર આગળ પરાજિત થઈ છેવટે તો આજ્ઞાધીન થઈ જ જતા.